የስራ አስፈጻሚ ኮሚቴ በኢኮኖሚ ዘርፍ ያስቀመጠው አቅጣጫ ሀገሪቱን ከኢኮኖሚ መቀዛቀዝ የሚታደግ ነው- ዶክተር ቆስጠንጢኖስ ብሩሁተስፋ
የኢህአዴግ ስራ አስፈጻሚ ኮሚቴ በኢኮኖሚ ዘርፍ ያስቀመጠው አቅጣጫ ትክክለኛ እና ሀገሪቱን ከኢኮኖሚ መቀዛቀዝ የሚታደግ መሆኑን የምጣኔ ሀብት ምሁር የሆኑት ዶክተር ቆስጠንጢኖስ  ብሩሁተስፋ ከዋልታ ጋር በነበራቸው ቆይታ ገልጸዋል፡፡በመንግስት ይዞታ ስር የነበሩ ተቋማት በተቀመጠላቸው አቅጣጫ መሰረት ለግሉ ክፍለ ኢኮኖሚ ክፍት መደረጋቸው በተቋማቱ ውስጥ ያለውን የአቅም ውስንነት እና የመዋእለ ነዋይ ክፍተት መቅርፍ የሚያስችል  እንደሆነ ተናግረዋል፡፡መንግስት በእነዚህ ትላልቅ ድርጅቶች ላይ ከፍተኛውን አክሲዮን በመያዝ ለባለሃብቶች ክፍት በማድረግ የቁጥጥርና ክትትል ስራአቱን በማጠናከር የበለጠ ለሃገሪቱ መዋዕለ ንዋይ ማምጣትና አገልግሎታቸውንም ማሳደግ ይገባል ብለዋል፡፡በቀጣይም ጥንቃቄ በተሞላበት አካሄድ መፈጸምና ብቁ ባለሙያዎችን መመደብ እንደሚስፈልግም ገልጸዋል፡፡የመንግስትና የህዝብ ሃብት በሙስና በመዘረፍ ኢኮኖሚውን የሚጎዱ ተግባራትን መንግስት በቁርጠኝነት ታግሎ ሊከላከል ይገባልም ብለዋል፡፡ይህ ተግባር ከልማታዊ መንግስት ጋር አይጻረርም ያሉት ዶክተር ቆስጠንጢኖስ ቻይናን ጨምሮ በርካታ የዓለም ሃገራት ለልማት ትኩረት በመስጠትና የግሉን ዘርፍ በማሳተፍ የሃገራቸውን ኢኮኖሚ ማሳደግ መቻላቸውን ጠቅሰዋል፡፡አሁን በመንግስት እየተወሰዱ ያሉ ተከታታይ እና ፍጥነት ያላቸው ውሳኔዎችና እርምጃዎች ጥሩ ጅምርና ተጠናክረው መቀጠል ያለባቸው መሆናቸውን ጠቁመዋል፡፡